b"\n_START_ARTICLE_\nItalijos armijos kariniai laipsniai\n_START_PARAGRAPH_\nItalijos armijos kariniai laipsniai\xc2\xa0\xe2\x80\x93 Italijos sausumos kariuomen\xc4\x97je naudojami kariniai laipsniai.\n_START_SECTION_\nIstorija\n_START_PARAGRAPH_\nAnks\xc4\x8diau Italijos armijos karinink\xc5\xb3 skiriamieji \xc5\xbeenklai b\xc5\xabdavo ant rankovi\xc5\xb3 kaip ir laivyno karinink\xc5\xb3. Nuo 1946\xc2\xa0m. imta d\xc4\x97v\xc4\x97ti skiriamuosius \xc5\xbeenklus ant pe\xc4\x8di\xc5\xb3, kas atitinka NATO standartus. 1973\xc2\xa0m. skiriam\xc5\xb3j\xc5\xb3 \xc5\xbeenkl\xc5\xb3 sistema kiek pasikeit\xc4\x97\xc2\xa0\xe2\x80\x93 generolai \xc4\x97m\xc4\x97 ne\xc5\xa1ioti nebe sidabrinius antpe\xc4\x8dius, o antpe\xc4\x8dius su girliandos atvaizdu. Vyresni\xc5\xb3j\xc5\xb3 karinink\xc5\xb3 antpe\xc4\x8diuose \xc4\xafvesto m\xc5\xabro kar\xc5\xabnos (vietoj auksinio apvado apie antpe\xc4\x8dius). Visi \xc5\xa1ie pakeitimai buvo \xc4\xafvesti tam, kad lauko uniform\xc5\xb3 skiriamieji \xc5\xbeenklai b\xc5\xabt\xc5\xb3 lengviau atpa\xc5\xbe\xc4\xafstami._NEWLINE_Italijos karini\xc5\xb3 laipsni\xc5\xb3 sistemoje yra labai daug jaunesni\xc5\xb3j\xc5\xb3 puskarininki\xc5\xb3 laipsni\xc5\xb3. Keli \xc5\xa1i\xc5\xb3 laipsni\xc5\xb3 turi auk\xc5\xa1tesnius variantus, kurie vadinami \xe2\x80\x9erinktiniais\xe2\x80\x9c. Jie atitinka D. Britanijos kariuomen\xc4\x97je buvusius laipsni\xc5\xb3 variantus leading 'vadovaujantis'._NEWLINE_Kareivi\xc5\xb3 laipsni\xc5\xb3 skiriamieji \xc5\xbeenklai nesikeit\xc4\x97 iki 1973\xc2\xa0m., kai \xc5\xa1evronai buvo perkelti nuo rankovi\xc5\xb3 ant antpe\xc4\x8di\xc5\xb3._NEWLINE_Generolo laipsnis iki 1947\xc2\xa0m. vadinosi it. generale d'armata 'armijos generolas'.\n_START_SECTION_\nSkiriamieji \xc5\xbeenklai, kai laipsnis neatitinka pareig\xc5\xb3\n_START_PARAGRAPH_\nKarininkai, paskirti eiti pareigas, reikalaujan\xc4\x8dias auk\xc5\xa1tesnio laipsnio, d\xc4\x97vi auk\xc5\xa1tesniojo laipsnio antpe\xc4\x8dius, ta\xc4\x8diau \xc5\xa1i\xc5\xb3 antpe\xc4\x8di\xc5\xb3 auk\xc5\xa1\xc4\x8diausioji \xc5\xbevaig\xc5\xbed\xc4\x97 b\xc5\xabna apvesta raudonu emaliu. Tuo tarpu laikinai pareigas einantys karininkai, kol n\xc4\x97ra tikrojo jas u\xc5\xbeiman\xc4\x8dio karininko, d\xc4\x97vi auk\xc5\xa1tesnio laipsnio antpe\xc4\x8dius, kuri\xc5\xb3 viena \xc5\xbevaig\xc5\xbed\xc4\x97 yra bronzos spalvos._NEWLINE_Dabar Italijos armijos vadas turi laipsn\xc4\xaf generale di Corpo d\xe2\x80\x99armata con incarichi ('korpuso generolas su ypatingomis pareigomis'), kuris atitinka NATO kod\xc4\x85 OF-8. \xc5\xa0io laipsnio antpe\xc4\x8diai turi po keturias \xc5\xbevaig\xc5\xbedes, kuri\xc5\xb3 vir\xc5\xa1utin\xc4\x97 su raudono emalio apvadu."